**MINISTARSTVO PRAVOSUĐA I UPRAVE**

Na temelju članka 76. stavka 1. Zakona o sudovima („Narodne novine“, broj 28/13, 33/15, 82/15, 82/16, 67/18, 21/22 i 16/23) ministar pravosuđa i uprave donosi

**IZMJENE I DOPUNE**

**SUDSKOG POSLOVNIKA**

Članak 1.

U Sudskom poslovniku („Narodne novine“, broj 37/14, 49/14, 8/15, 35/15, 123/15, 45/16, 29/17, 33/17, 34/17, 57/17, 101/18, 119/18, 81/19, 128/19, 39/20, 47/20, 138/20, 147/20, 70/21, 99/21, 145/21, 23/22 i 12/23) članak 37. mijenja se i glasi:

„(1) Oglasna ploča suda vodi se u elektroničkom obliku.

(2) Na oglasnoj ploči objavljuju se sudske odluke i druga pismena sukladno odredbama o vođenju pojedinih sudskih postupaka. Prilikom objave na oglasnoj ploči, odluke i druga pismena anonimiziraju se u skladu s odlukom koju donosi ministar nadležan za poslove pravosuđa.

(3) Ako se pismena iz stavka 2. ovoga članka ističu u elektroničkom obliku i postoje tehnički preduvjeti za automatsku objavu iz informacijskog sustava koji se koristi u sudu, za urednu i pravodobnu objavu skrbi administrativni referent-sudski zapisničar u referadi suca ili sudskog savjetnika. U informacijskom sustavu automatski se evidentira vrijeme stavljanja i skidanja pismena s oglasne ploče.

(4) Ako se pismena iz stavka 2. ovoga članka ističu u elektroničkom obliku i ne postoje tehnički preduvjeti za automatsku objavu iz informacijskog sustava koji se koristi u sudu, za urednu i pravodobnu objavu skrbi službenik određen godišnjim rasporedom poslova. Ispis potvrde o stavljanju i skidanju pismena s oglasne ploče ulaže se u spis na koji se odnosi potvrda.“.

Članak 2.

Članak 44. mijenja se i glasi:

„(1) Osobe iz članka 42. stavka 1. Sudskog poslovnika ovlaštene su razgledati, fotografirati i tražiti prijepis, presliku, skeniranje ili ispis spisa odnosno njihovih dijelova te umnožiti dijelove spisa pohranjene na posebnom mediju.

(2) Druge osobe koje učine vjerojatnim postojanje opravdanog interesa mogu razgledati, fotografirati, tražiti prijepis, presliku, skeniranje ili ispis spisa, odnosno njihovih dijelova po pribavljenoj dozvoli suca kojem je predmet dodijeljen u rad, odnosno predsjednika suda ako je postupak pravomoćno dovršen.

(3) Razgledanje, fotografiranje, prepisivanje, preslikavanje, skeniranje ispis i umnožavanje spisa obavlja se u sudskoj pisarnici odnosno drugoj ustrojstvenoj jedinici suda pod nadzorom službenika sudske pisarnice.

(4) Nacrti neotpravljenih odluka i moguće bilješke suca prethodno će se izdvojiti iz spisa.

(5) Za prijepis, preslikavanje, umnožavanje, skeniranje i ispis spisa odnosno dijelova spisa plaća se naknada sukladno odluci ministra nadležnog za poslove pravosuđa.“.

Članak 3.

U članku 123. iza stavka 3. dodaje se novi stavak 4. koji glasi:

„(4) Ročište se može održati i na daljinu, uz korištenje odgovarajućih audiovizualnih uređaja i tehnološke platforme za komunikaciju na daljinu.“.

Dosadašnji stavak 4. postaje stavak 5.

Članak 4.

U članku 137. dodaje se stavak 5. koji glasi:

„(5) Dostavnica može biti i u elektroničkom obliku izrađena na odgovarajućem tehničkom uređaju.“.

Članak 5.

Članak 274. mijenja se i glasi:

(1) Poslovni dnevnik (ročišnik) je evidencija rješavatelja za upis predmeta u kojima su određene rasprave ili druga ročišta po danima kada se imaju održati i predmeta u kojima su određeni važniji rokovi za obavljanje sudskih radnji, a posebno rokovi zadržavanja u pritvoru.

(2) Poslovni dnevnik vodi se u elektroničkom obliku u informacijskom sustavu koji je u primjeni u sudu.

(3) Rasprave i druga ročišta određene ili određena za isti dan upisuju se redom po kojem se održavaju, uz naznaku vremena (sata i minute) određenog za početak rasprave ili ročišta i poslovnog broja spisa, a po potrebi, i imena stranaka i drugih sudionika u postupku, prema poslovnom broju spisa. Za svaku raspravu i ročište predvidjet će se određeno vrijeme potrebno za njihovo održavanje.

(4) Rokovi u kojima treba obaviti određene važnije radnje u pojedinim predmetima bilježe se upisivanjem poslovnog broja spisa u posebnom odjeljku, kod dana za koji je određen rok.

(5) Predmeti u kojima je održana rasprava ili ročište te je postupak dovršen posebno se obilježavaju uz stavljanje bilješke o načinu rješavanja (npr: „povl.“, „obust.“, „nagod.“, „pres.“, „riješ.“ i slično.).

(6) Predmeti u kojima je održana rasprava ili ročište, a postupak nije dovršen (npr: zbog odgađanja, dostave zamolnice i sl.), obilježavaju se uz stavljanje kratke bilješke o radnjama koje treba poduzeti ili razlozima zbog kojih postupak nije dovršen (npr. „zamol.“, „odgoda“). Ako je rasprava određena za određeni dan, u bilješci se označava datum određen za novu raspravu (npr: „odgd. 18/XII“).

Članak 6.

Iza članka 314. dodaju se naziv glave XXXI.a i članak 314.a koji glasi:

„XXXI.a glava

POSEBNE ODREDBE ZA DRUGE IZVANPARNIČNE POSTUPKE

Članak 314.a

(1) Nakon primitka podneska kojim se osniva spis te nakon osnivanja spisa sud će predmet povjeriti na rješavanje javnom bilježniku prema pravilima o dodjeljivanju izvanparničnih predmeta u rad javnim bilježnicima.

(2) Ako podnesak iz stavka 1. ovoga članka nije zaprimljen elektroničkom komunikacijom, skenira se radi dostave javnom bilježniku u elektroničkom obliku.

(3) U upisnik će se upisati ime i prezime javnog bilježnika te datum kada mu je izvanparnični predmet povjeren.

(4) Nakon što je izvanparnični predmet riješen kod javnog bilježnika i vraćen općinskom sudu, u upisniku će se upisati da je predmet pravomoćno dovršen, ali se neće iskazati kao riješeni predmet u statističkim podacima o radu suda.“.

Članak 7.

Sudovi su dužni osigurati tehničke uvjete za isticanje pismena na oglasnoj ploči suda u elektroničkom obliku u roku od tri mjeseca od dana stupanja na snagu ovih Izmjena i dopuna Sudskog poslovnika.

Članak 8.

Odluku iz članka 44. stavka 5. koji je izmijenjen člankom 2. ovih Izmjena i dopuna Sudskog poslovnika ministar nadležan za poslove pravosuđa uskladit će s odredbama ovih Izmjena i dopuna u roku od 30 dana od dana stupanja na snagu ovih Izmjena i dopuna Sudskog poslovnika.

Članak 9.

Ove Izmjene i dopune Sudskog poslovnika stupaju na snagu osmoga dana od dana objave u „Narodnim novinama“, osim članaka 1. i 5. ovih Izmjena i dopuna Sudskog poslovnika koji stupaju na snagu danom donošenja odluke o ispunjenju tehničkih uvjeta.

KLASA: 011-01/13-01/20

URBROJ:

Zagreb,

 MINISTAR

 dr. sc. Ivan Malenica